khistorydata/jeongjo-sjw-relations huggingface dataset:
정조 9년 · 목
疏略曰。今臣所懇。出於肝膈。而徒畏煩瀆。不復控訴則是自阻也。況玆見職。非比閒司。旣力辭於前。必遞乃已。而諉以再叨。揚揚行公。則是何異於以三四爲四三先正所謂四三而去就爲市道者。政攢指此也。匹夫微諒。矢死難回。伏乞遞臣之職。治臣之罪。○敎曰。觀此疏語。太沒着落。無論三四與四三。又無論市道與朝行。都是漫宂說話。昨旣謝命。今又參班。此等不緊上疏。豈可隨呈輒捧。當該承旨從重推考。朝家所以優禮臺臣。豈下於重臣。而一事再避。猶可退却。況此疏乎。原疏還給。
정조 9년 · 강
可直金鍾秀疏辭罔功之賞。兼自劾。賜批。
정조 9년 · 목
疏略曰。臣於田民賜給之命。有不勝惶戲慚愧者。噫。今此諸逆之勦滅。實關 宗社之慶。若論其手執眞贜者。則金履容是也。特以其無路自達。要臣於赴召之路。以爲轉聞之地。故臣於登對之時。只擧目下所聞見而已。有何可紀之勞。而乃以土地臧獲。容易施之。不少難愼耶。誠不忍冒受罔功之賞。傷國家大體也。臣於治疏將上之際。得伏見大司諫李義行疏本。歷論近來掌獄之臣疏漏傳輕之失。仍以福榮之用次律。大加非斥。辭嚴義正。臣罪臣自知之。奚但一福榮律名之失當而已哉。當逆恭凶招之出。以爲夏賊復出。而同情窮覈之道。适雲同律之請。卒未能碎首沫血。感激天聽。則臣死之義。掃地盡矣。福榮之情節。亦豈可但以知情論。而定律之際。又失爭難。追思至今。無往非罪。公議峻發。亦云晩矣。略效自劾之義。乞降威罰。批以。田民之錫。予亦非得已。無怪乎力辭。而朝廷擧措。務存事面。相箚旣發之後。將以何辭靳許之。箚末附陳事。不容如是過列。卿其勿辭領受。俟間上來。
정조 9년 · 강
知事具善復疏請亟收賜與之命。賜批。
정조 9년 · 목
疏略曰。今此寵賚。願何等重賞也。田是錫土。民是賜獲。除非有大功勞者。毋得與焉。臣若晏然冒受。便若固有。則是日前之披瀝心肝者。不過爲假節而已。臣雖無似。豈忍爲此。伏乞亟收賜與之命。批以。判敦寧批悉諭。賞典豈可反汗。卿其勿辭領受。
정조 9년 · 강
副司直徐有隣等聯疏自引。賜批。副司直徐有隣。禮曹判書李在簡。兵曹參判金尙集。
정조 9년 · 목
疏略曰。卽伏見前大司諫李義行疏本。則盛陳近來掌獄之臣疏漏傳輕之失。而仍以福榮之竟議次律。論斥備至。臣等忱誠淺薄。定律之際。不能爭難。乃使凶逆之誅。只止一身。莫嚴之法。反屈三尺。至今追思。惶汗浹背。人言之來。固所甘心。臣等聚首震懍。撫躬慚恧。玆敢聯陳短章。伏乞明降威罰。批以。卿等勿辭行公。
정조 9년 · 강
命雲峯君杺。銀溪君楔。竝百官加親授。
정조 9년 · 강
命中官劉仁默高玄鐵。竝百官加親授。
정조 9년 · 강
命金亮基等究覈。竝依啓施行。
정조 9년 · 목
因慶尙監司鄭昌順罪人金亮基等究覈狀啓。敎以。一日滯獄可悶。啓本跋辭。俱有意見。竝依此施行事回諭。
정조 9년 · 강
命今番兩後兩湖農形。詳細狀聞。
정조 9년 · 목
敎曰。近以狀辭觀之。嶺南則雨澤猶不至慳闕。而兩湖則多有未沾足處云。今番雨後農形。詳細狀聞事。令廟堂分付。
정조 9년 · 목
吏曹啓言。在前頒赦時。例有別歲抄書入之事。今畓則何以爲之乎。敎以。書入。又以居中居下一體書入啓。敎以。只居中人書入。
정조 9년 · 강
放時囚李琦鉉等。
정조 9년 · 목
因禁府赦單。敎以。最中物故。依他罪人例交周。李琦鉉李尙烈閔致協罷職放送。黃檃放。有臣宗甲義駿。依初下敎放送。
정조 9년 · 강
分揀抄啓文臣金啓洛等。
정조 9년 · 목
因抄啓文臣金啓洛姜世綸等課講時連二次居不推考傳旨。敎以。昨日則不但合設。二次峻考之致。此傳旨分揀。○因鄭萬始課講時連三次居不禁推傳旨。敎以。分揀。
정조 9년 · 강
命日次儒生殿講。以十六日爲之。
정조 9년 · 목
政院以浩修終不承膺。懸牌經宿。請從重推考。允之。敎以。若此則此重臣甘作自廢之人乎。如是敦迫。豈但爲重臣地。卽爲大臣家也。爲大臣也。朝臣之蹤跡疎逖者。亦有被人彈劾。情地臲卼。則猶且極刀昭晰。期於供職。又況此重臣在自己。元無遭罹之可言。而外此人言。業已洞釋無餘。到今卽膺召命。道理當然。命牌事體。何等莫重。掛寘闕外。已至經宿。以此以彼。處義萬萬乖當。亦有下敎者。仍以前牌催促。使之入侍。
정조 9년 · 강
遞承旨李東泰趙鼎鎭金載瓚。以閔台爀朴佑[祐:I-PERSON]源趙城鎭爲承旨。尋遞城鎭。
정조 9년 · 목
因牌招啓稟。敎以。許遞。前望單子入之。○敎曰。右承旨。右副承旨許遞。前望單子入之。○政院以城鎭時在任所啓稟。敎以。許遞。
정조 9년 · 강
命明日當由月覲門。展拜 景慕宮。該房知悉。
정조 9년 · 강
命崔遈特爲旌閭。
정조 9년 · 목
禮曹啓言。觀此全羅監司李在學。以南原崔遈孝行請閭事上言。査實狀啓。則論列邑報。附陳已見。令該曹稟處矣。崔遈孝行。旣如是純至。至載於邑誌。則不可謂事在久遠。有難徵信。而鄕里之誦傳。士氏之聯狀。亦可見公議之不泯。邑報道啓。旣無異議。其在褒揚之道。宜施棹楔之典。事係恩典。請上裁。敎以。特爲旌閭。
정조 9년 · 강
禮曹以慶科擇日獻議。
정조 9년 · 목
禮曹判書李在簡以爲。若以九晦十初。定日設行。似合便當。參判趙時偉以爲。以事面言之。宜速而不宜遲。況今九十月則反與東堂相値。恐當以事面歸重。伏惟上裁云。參議李祖承以爲。秋季冬初。役車稍暇。齎糧有足。以九十月間。擇吉設行。似合便當云。○成均館啓言。臣伏奉聖敎。馳詣泮宮。招集居齋鄕儒。詳問便否。仍令書進所懷則以爲。四五月之間。麥旣登場。裹糧往來。別無艱乏之慮。從近設行。實爲多士之至願云矣。敎以。若以四五月囚設行。則今朔只餘十餘日。不但遠道儒武無以趁期上來。居在中道者。亦當窘速。至於來朔。毋論旬後念前。難以設場。勢將退定於秋冬間。而若以收獲方張爲念。則差待滌場後試取。猶不至踰歲。文武科初試。以十月念前後。令該曹擇入。此槪爲鄕儒之意。爾等知悉事。爾其宣諭。
정조 9년 · 강
召見判尹徐浩修于誠正閣。
정조 9년 · 목
予曰。卿之一向辭遜。過矣過矣。自今勿復固辭。出入周行。浩修曰。臣之情地。豈有一分可强之勢乎。人言罔極。雖飭敎再三丁寧。而冒沒入闕。有所不敢矣。俄伏承曲諒下敎。故不得不入來。而亦涉放恣。實無束帶抗顏之勢矣。予曰。人言極怪極怪。此不可以彈駁論也。何必呶呶爭辨。卿之地處。異於他人。義同勳戚。豈可因此而便訣乎。浩修曰。聖敎若是勤摯。臣雖至愚。豈無奉承之意。而第臺言殆同急書。臣何可冒沒出仕乎。上曰。卿豈可以是自廢乎。然必欲一伸情理似然。予當曲諒。此後則勿復更辭。
정조 9년 · 강
遞判尹徐浩修。
정조 9년 · 목
敎曰。召見重臣。蓋欲面諭予意。兼爲因此進身。所叨職名之一欲卸解。揆以廉隅。在所固然。此而迫束。殊非爲其家之意。判尹徐浩修本職。今姑許遞。
정조 9년 · 강
遞濟州牧使嚴思晩。
정조 9년 · 목
敎曰。麥嶺已屆。民事自此可以就緖。若待狀本來到。拖至深夏。濟州牧使嚴思晩許遞。其代另擇擬薦之意。言于廟堂。
정조 9년 · 강
行召對于誠正閣。參贊官閔台爀。侍讀官趙弘鎭。檢討官成種仁。待敎李崑秀。假注書李敬五。史官承膺祚金健修。
정조 9년 · 강
命未下直守令。明日辭朝。
정조 9년 · 목
敎曰。農務方殷。此時守令不可曠官。已肅拜未下直守令。皆令明日辭朝。如有未署經人。兩司諸臺牌招。今日署經。
정조 9년 · 강
以尹得暹爲濟州牧使。備薦也。
정조 9년 · 목
敎曰。署經有命。引避及在外臺諫許遞。今日政差出。待下批牌招。○以李敬一爲副應敎。金宇鎭爲大司成。申宅權爲 昌陵參奉。初仕也。金載瓚爲成川府使。鄭尙淳爲判尹。尹坊爲大司憲。洪周萬爲執義。韓光近爲司諫。李秀夏崔景岳爲掌令。金熙朝爲持平。金履鏞爲獻納。李晴爲正言。
정조 9년 · 강
以尹長烈爲司諫。李師濂爲獻納。李敏采爲正言。
정조 9년 · 목
敎曰。違牌及在外人許遞。前望單子入之。
정조 9년 · 강
命濟州牧使更擬以入。
정조 9년 · 목
因濟州牧使望單。敎以。首望方在閫任。若待其交龜上來。舊牧使其將再準瓜。更擬以入之意。言于廟堂。
정조 9년 · 강
命罪人瑮家舍田留。付之訓局。
정조 9년 · 목
禁府啓言。大逆不道罪人瑮。河東府所建家舍撤毀。田畓財產。一一査出。修成册。報戶曹。一件報臣府。而擧行形止狀聞事。曾已秘關矣。自本道家舍則撤毀。財產則修成册報來。故別單書入。敎以。田畓家舍。已因宣傳官狀啓。向令訓局句管。以補支放之資。今無更屬他衙門之事。以此別單。出給該營。書册付之糧餉廳。仍令自本官發賣。以爲從便區處之地。
정조 9년 · 강
命罪人斗恭兄斗榮弟斗章。依初下敎擧行。
정조 9년 · 목
義禁府啓言。大逆不道罪人斗恭兄斗榮弟斗章。幷令移囚縣獄事命下矣。妻孥之出付畿獄。蓋畢竟用法。無關於鄕獄之姑且移囚。成命之下。雖不得不擧行。至於榮章。旣非待年之類。且慮無所不到。則何可一體移囚乎。寧被方命之罪。萬無奉承之望。敎以。依初下敎擧行。
정조 9년 · 강
命差使員上來守令。當日下送。
정조 9년 · 목
具翼善冠袞龍袍。乘輿出貳極門。由月覲門詣 景慕宮。就版位行禮如儀訖。仍詣 廟內奉審。命本宮提調鄭昌聖進前。予曰。龕內有頉處。從近修改好矣。仍還入齋殿。予曰。兼春秋往領府事家。問病以來。予曰。使行何時當入城。問于畿營以秦。仍乘輿出日膽門。由月覲門貳極門。還內。
정조 9년 · 강
召見回還使臣于誠正閣。正使朴明源。副使尹承烈。
정조 9년 · 목
予曰。卿等萬里行役。無病往還。誠甚多幸矣。明源曰。莫非王靈攸曁矣。予曰。勅行還後。所聞果何如。明源曰。朝家恩賜。矌絕今古。沿路接待。又出常格。歸詑聖恩。感祝無地云矣。
정조 9년 · 강
命抄啓文臣親試。以十五日爲之。榻敎也。
정조 9년 · 강
禮曹以庭試文武科初試殿試吉日推擇啓。
정조 9년 · 목
文武科初試。來十月十六日。殿試同月二十一日。放榜同月二十八日辰時。
정조 9년 · 강
判下秋曹殺獄案覆啓。
정조 9년 · 목
刑曹啓言。殺獄罪人張貴才等獄事。依前同推。期於輸情。干犯申千年。以次律勘處。其他干連諸人放送事分付。一獄兩囚。五年抛寘。屢經審理。一不擧論。致此金女之鳴冤者。有乖審克之意。前後道臣。請幷推考。敎以。載寧郡殺獄罪人張貴才。申千年等獄事段。初覆檢狀及同推査推時供招。有多少疑晦之端。蓋此獄正犯。非張則申。而兩囚互相推諉。各自立證。旣乏模捉之方。又無究覈之路。千年則發明之說。可知有口辯。貴才則變幻之招。專出於愚蠢。檢狀結語。雖以貴才斷定正犯。而細觀前後詞案。或涉漫漶。或歸抑勒。俱無證據之的確。首起鬧場。蹴踏役夫。千年也。踵到筒邊。踼擠監官者。貴才也。先卜之被打昏仆也。貴才分明在傍。千年爲之作證。而貴才在處。千年亦在。則始蹴終踼。同惡相濟者。元無彼輕此重之殊。所謂首從之分定。太欠詳悉。至於敺打先卜之說。獄中懇乞之言。不過出於千年之口。無他參見參聽之人。豈可以千年圖脫之奸計。遽然取信。輕決重獄。貴才之變招。雖似殊常。千年之對供。亦多可疑。其曰貴才之打先卜也。左執䯻右執杖。以撞擊先卜之胷膛云者。尤不成說。千年亦鬪閧中一人。而伊日日暮且雨。渠於何暇察人之下手節次。若是其明白記有乎。筒役已撤。役夫盡散。渠獨不歸。抑又何故。胷膛傷處。果是杖痕。其痕必當橫長斜亘。而屍狀中只以圍圖尺餘懸錄。焉有如許杖痕乎。以此以彼。違錯多端。安知非千年渠自敺踼。反欲諉之貴才者耶。詞證不備。情實難卞。一獄兩囚。決折無期。大非所以審克之意。道啓所引律文。亦未知其襯似。貴才。千年等。特從疑輕之典。不至太失刑。幷令道臣嚴刑定配。其餘各人等放送事。道臣推考事。依回啓施行。
정조 9년 · 강
遣承旨。詣　宗廟　景慕宮。奉審摘奸。
정조 9년 · 강
命親試及課講。退行於再明日。
정조 9년 · 목
政院啓言。抄啓文臣親試。以十五日爲之事。命下矣。處所以何處爲之乎。敎以。明日卽孟朔望日也。眞殿大奉審展拜相値。且聞試官皆以本閣御眞大奉審進去云。親試及課講。退行於再明日。處所以日次儒生殿講處所爲之。
정조 9년 · 강
遞承旨朴天行。以李亨元代之。
정조 9년 · 목
敎曰。在外承旨許遞。前望單子入之。
정조 9년 · 강
命稅船待上來點檢。
정조 9년 · 목
因江華留守牙山倉漕船護送狀啓。敎以。稅船旣過陽川境。待上來。雖明日點檢事分付。
정조 9년 · 강
許施完伯還穀加分之請。
정조 9년 · 목
因全羅監司李在學還穀加分狀啓。敎曰。依狀請施行事。令廟堂卽爲分付。
정조 9년 · 강
大司諫李度默陳疏懲討。兼乞遞。賜批。
정조 9년 · 목
疏略曰。噫嘻。丙丁以來。罪逆之窮凶劇惡。疊生層出。以至於夏賊而極矣。直是天地之間。一大變怪也。其所聲討。惟事玩愒。畢竟勘法。不過追奪其父。誅戮其妻而止。曾未幾何。有斗恭之變。而又出一夏賊矣。不道之供。殆有浮於夏賊。而所施之律。反不及於夏賊。古今天下。寧有是哉。臣謂夏恭兩賊。亟施适雲之例。英材斗恒等。依臺啓設鞫嚴覈。以絕亂萠焉。至於瑮福洋諸賊。又何其凶獰之至。三賊之凶。少無異同。而惟彼福榮獨逭大逆之律。只用知情之法。刑政乖當。孰甚於此。且逆衡之千妖萬惡。爲諸賊之紹介。烱采之至凶極憯。以大逆結案。不施孥籍之典。以洩神人之憤哉。至若李光殷。爲福榮接主人。道夏。烱魯之爲凶賊瓜牙者。不可一毫容貸。臣謂福衡采三賊。幷施當律。光殷。道夏。烱魯等。亦爲設鞫得情。斷不可已也。仍伏念臣昨秋見叨是職。自速罪戾。重被人言。臺端一步。便成鐵限。只緣賀儀隔日。急於參班。冒沒出肅。廉防都壞。其不可一刻冒居。重貽淸朝之羞也決矣。伏乞亟賜鐫削焉。批以。所陳悉諭諸批。情勢似然。本職許遞。
정조 9년 · 목
疏略曰。卽伏見傳旨下者。放逐罪人有臣。義駿。宗甲。有依初下敎放送之命。噫。三人之負犯何如。群下之聲討何如。終靳允兪。尙貸刑章。固已萬萬失當。而今此疏放之命。又下於處分間姑停之後。噫嘻。此何事也。好生之德。反忽懲惡之方。伏願還寢放送之命。亟加嚴鞫。快施當律。批以。不必爭執。爾其勿辭察職。
정조 9년 · 강
持平李崇運陳疏乞遞。兼懲討。賜批。
정조 9년 · 목
疏略曰。臣雖在冗官漫職。尙患不稱。言責重任。非所擬議。亟遞臣職。以安賤分焉。臣於丐免之章。豈宜贅及。而憂憤所激。敢此尾陳焉。賊恭又出於夏賊之門。謀議綢繆之際。斗恒。英材亦必參涉與聞。嚴鞫得情。寧容少緩。至若瑮賊。又是亘古所無凶逆也。逆洋逆采。爲其羽翼。禍機潛伏。何幸乾道孔昭。罪人斯得。而衡賊之徑先致斃。采賊之但施軍律。孥戮之典。尙不頭加。缺王章而鬱輿憤。固已極矣。最是福賊。卽凶純之醜種。逆榮之至親。平日怨國之心。包藏已久。締結諸賊。排布設施。無非此賊之主張。臣謂斗恒。英材及樂彬。設鞫得情。快正王法。福。衡。采三賊。亟施孥戮之典。斷不可已也。批以。所陳悉諭諸批。爾其勿辭察職。
정조 9년 · 강
戶曹參判徐有防陳疏乞遞。批。令該曹稟處。
정조 9년 · 목
有防與戶曹判書趙瑗。有友壻應避之嬚也。
정조 9년 · 목
予曰。戶曹賜牌前例。俄有謄入之命。謄來與否。注書出去知入。記事官朴能源回秦曰。該吏持賜牌折受册及續大典待令。而前例則別無可以書入者云矣。予曰。兩意似緊矣。祐源曰。日熱頗甚。密雲不散。似大霔矣。
정조 9년 · 목
予曰。戶判何又引義云耶。文源曰。以向來緘答事。方此待罪。本曹事姑未擧行矣。予曰。處義迄可休矣。豈有遭彈自廢之理乎。文源曰。非但情地之危蹙。遭彈之時。親病越添。故以此成遺恨。不欲從官云矣。予曰。此尤萬萬過矣。孝子之心雖無窮。似此不當之處義。反有貽累之慮。此則元不必成言矣。田民草記。連加催促。文源曰。俄已申飭矣。予曰。兩意方濃。今則望兩不至緊切耶。文源曰。數昨之兩頗浹洽。故姑不渴望。而間日霏洒。亦是農家之願矣。予曰。向日之雨。兩麥則雖周洽。秧坂似不足。湖中內浦。亦未浹洽云矣。文源曰。移秧節早。沾潤亦足矣。此後五六月。若連有雨澤。則庶占豐登之望矣。
정조 9년 · 강
命日次儒生殿講處所。以宣政殿爲之。
정조 9년 · 강
命再明日當詣 永祐園展拜。
정조 9년 · 목
敎曰。再明日當詣 永祐園展拜。以此知悉。隨駕東西班軍兵。皆依再昨年例擧行事分付。出宮門路。當自弘化門。由 景慕宮前路。亦以此意分付。
정조 9년 · 강
命排設房隨駕營門帳幕排設。待明日出送。
정조 9년 · 목
敎曰。動駕雖以再明日下敎。頗有兩意。排設房隨駕營門帳幕排設。待明日晩後日氣出送事。預爲知委。
정조 9년 · 강
命明日侍衛入直擧行。
정조 9년 · 목
敎曰。明日侍衛。雲寶劍外。只入直擧行。又敎曰。隨駕營門敎鍊官。使之待令。備邊郞及戶惠郞京兆郎廳發牌事分付。
정조 9년 · 강
命慶熙宮修改。戶判從近奉審草記。
정조 9년 · 목
戶曹啓言。慶熙宮差備內外前後執頉處修改吉日。令日官推擇。則今月二十二日卯時爲吉云。分付繕工監。別定監役官。以此日時始役。而亦令本曹郎廳。請眼同擧行。敎以。有擧贏之歎。而許久抛寘。亦甚可悶。卿從近進詣奉審後。論理草記。
정조 9년 · 강
命時御所修改。令戶曹郎廳監董。
정조 9년 · 목
戶曹啓言。時御所各處墻壁垣宇修改事。命下矣。令日官推擇。則今月二十日卯時爲吉云。分付紫門監。以此日時始役。而亦令本曹郎廳。請監董擧行。允之。
정조 9년 · 강
戶曹以訓鍊大將具善復。行司直金鍾秀賜田民事。取考續典啓。
정조 9년 · 목
該曹啓言。日前筵中。訓鍊大將具善復。行司直金鍾秀。幷賜田民事。命下矣。取考續典。則奴婢丘史。以外邑案付者。自本家指名望呈。田結則或以量外加耕。或以數外官屯。亦自本家望呈折給。曾無元結劃給之例矣。今番合施優等之賞。而莫重恩典。自臣曺不敢㩹便。何以爲之。敎以。依草記施行。又啓言。訓鍊大將具善復。行司直金鍾秀。合施優等之賞事。本曹草記批旨。依草記施行事。命下矣。以續典一等例。田一百五十結。奴婢十三口。丘史七口。待望呈折給。敎以。兩重臣。皆有必辭之意。待其望呈。則成給未易。王牌敎旨。令政院先以結數口數。今日內。安寶成給。敎旨措辭。當書下。以此分付該房。
정조 9년 · 강
命日次儒生應製。再明日呈券。
정조 9년 · 목
敎曰。上齋生入來受御題退。與明日居齋生應製。再明日還宮後呈券。
정조 9년 · 강
御宣政殿。行抄啓文臣親試。日次儒生殿講。殿講試官鄭存謙。李命植。申大升。金宇鎭。權以綱。趙濟魯。申耆。親試試官李徽之。吳載純。朴祐源。李秉模。鄭東浚。
정조 9년 · 목
予曰。抄啓文臣親試。同爲擧行事分付。○試官行四拜禮訖。以擬唐翰林學士柳公權。謝於御筵賡詩之日。覽薰風自南來。殿角閣生微涼之句。屢加稱賞。仍命書諸壁。命抄啓文臣及四學掌色製進。
정조 9년 · 강
命殿講儒生施賞。
정조 9년 · 목
敎曰。日次儒生殿講時略粗儒生。紙筆墨施賞。考例捧傳旨。
정조 9년 · 강
命明日動駕時。守宮大將。斥候伏兵寘之。
정조 9년 · 목
敎曰。明日動駕。軍兵依再昨年例。使之磨鍊。而今聞兵判言。伊時則以經宿之故。與卽日還宮時有異云。守宮大將。高峰斥候。通路伏兵。竝寘之。
정조 9년 · 강
推注書金孝建。宋祥濬。
정조 9년 · 목
以誤告講牲。誤書講紙故也。
정조 9년 · 목
右捕將具明謙。以禁衛中軍隨駕也。
정조 9년 · 강
遞司諫金熙朝。
정조 9년 · 목
敎曰。抄啓文臣金熙朝臺職許遞。
정조 9년 · 강
獻陵　宣陵石物修改。命禮曹堂郞兼進。
정조 9년 · 목
禮曹啓言。今四月十八日。 獻陵兩陵上。 宣陵 大王陵上石物。塗灰修改事。啓下矣。 兩陵相距不遠。本曹堂上郞廳各一員。請依例兼進。以除廚傳之弊。允之。
정조 9년 · 강
注書金鳳顯以判府事徐命善附秦啓。
정조 9년 · 목
書啓以爲。臣奉聖諭。馳往傳諭于南部薫陶坊苧廛洞契判府事徐命善所住處。則以爲。臣於杜門屛蟄之中。伏承史官臨宣聖旨。問臣進參於明日陪班與否。當此 園寢展拜之日。職在保護。何敢爲偃然落後之計哉。第臣情踪旣深危臲。病勢近益苦重。前後闕禮。非止一再。而飭敎之下。欲進則情病如右。欲不進則分義是懼。謹當祗詣關下。恭瞻羽毛之美。仍隨陳後。自效陪扈之誠。至若晏然參班。雖被方命之誅。萬無奉承之道。伏地隕越。惟冀曲諒之恩云矣。敎以。卿何若是爲引。況今藥院之班。無隨駕之人。卿職在保護。決不可只行迎送之禮。更遣史官。諭予此意。安心參班事。卽爲傳諭。
정조 9년 · 강
詣 永祐園展拜。
정조 9년 · 목
具戎服乘馬。從貳極門出。予曰。藥房都提調許。遣史官。卽爲參班事傳諭。注書洪義浩承命出往。駕至弘化門外。予曰。右[副:I-POSITION]承旨見都提調。卽起參班事。更爲敦諭。洪仁浩承命出往。至 景慕宮前路下馬。過門前乘馬。命都承旨奉審 宮內。尹蓍東承命出往。敎曰。爲卿勉出。提調不參。而尙不許遞。且今副提調以都承旨奉審出去。則藥院班空。卿何不暫時進身乎。如欲必辭。則還宮後當有曲諒之道。卽爲參班。仍卽入侍。 仁浩復命曰。臣承命往諭於徐判府事。以爲。臣情勢危蹙。不可參班。聖敎之下。只自悚惶云矣。敎曰。三遣史官。且遣承宣。敦諭備至。如是力辭。以卿平日體國之誠。何乃過引至此。況身居保護。院班無人。此亦豈非卿勉膺之大端乎。更此駐馬敦召。卿其安心勿辭。卽爲參班。駕過館儒祗送所。命李亨元問館儒曰。昨日應製。何時盡製乎。儒生等曰。已爲製進矣。至 園所入大次。改具翼善冠黲袍烏犀帶白皮靴。詣版位行再拜禮。仍詣 園上奉審。又奉審碑閣。還入齋室。祭時至。乘輿至紅箭門外。降輿詣版位。行再拜禮。仍行初獻禮。三上香。大祝待敎李崑秀。讀祝訖。仍行亞獻終獻禮如儀。還入小次。少頃乘輿出齋室。從 園寢後麓。周審至補土處。顧謂訓將具善復曰。此處當爲補築耶。善復曰。然矣。此外又有山脊小路處。不可無補築之擧矣。予曰。此所謂石築者。乃指馬場石城而言也。實則天作之地也。仍命諸臣騎馬以從。村民男婦老少環擁而觀光者。處處有之。予招問農形及雨澤。皆曰有豐徵矣。仍至松陰下。駐蹕降輿宣飯訖。予謂善復曰。拜峰山補土之役。不過數日可畢。而安樂峴磚石鋪設。亦係不可已之事。然而卿今老矣。此等事無可繼卿者。第禁將爲人。勤幹可仗。始役時同爲監董。似好矣。仍命宣傳官。以令旗招禁將入侍。徐有大進伏。予曰。兩處補土鋪石之役。訓將難以獨管。始役日。卿與訓將同來監董。拜峰山補土。則從近擇日擧行。而安樂峴鋪石。則係是巨役。待秋爲之好矣。又命　園司入侍。別檢李亨達進伏。予曰。本 園守僕中。自三年內隨行者。頃有帖加之命矣。追聞有混被賞典之事。反有當參見漏之人云。 園司出去。與訓將同爲査問以奏。亨達出問後入奏曰。三年內事知守僕。則只是朴景仁一人。而向來加資人李成弼。則果有瞞告希賞之罪。故今方從末降座云矣。
정조 9년 · 강
園所補土。命訓將留宿 園底。完役後復命。
정조 9년 · 목
敎曰。周審 園所後麓。惟拜峰山後幹門路穿鑿處補土役事。訓將旣承筵敎。從近擇日。留宿 園底。完役後復命。安樂峴磚石鋪設之役。待秋亦爲擧行。軍丁石子。兵曹及三營門分力爲之事分付。今日展拜時。本 園守僕及守護軍等。令該曹考例施賞。其中守僕朴景仁。自三年內至今隨行。向來帖加。亦未免見漏云。帖加成給。○予曰。 園司亨達今日奏對。頗極詳明。殊可喜也。聞其登科不久。雖不施陞敍之典。而不可無賞。牧場馬一匹。特爲面給。使之親受。亨達拜受牽而出。又命惠堂訓將入侍。善復時俊進伏。予曰。聞 本園園軍。以復戶太薄之故。頗有呼冤之端云。不可無通變之擧矣。時俊曰。他 陵寢則 陵軍復戶。爲一百五十結。而本 園則爲九十結云。渠輩稱冤。固無怪矣。予曰。本 園事體。與他自別。依他 陵寢例施之。似好矣。敎曰。本 園事體。亞於 陵寢。復戶結數。如是零星。依他 陵寢例。以一結五十卜劃定事。分付戶惠廳。○乘輿向主峰。至峻急處。舍輿而步。及至上峰。周覽良久。予曰。予雖不習於堪輿之說。而以凡眼觀之。龍勢形局。四面環拱。眞可謂天成之基也。於是諸臣齊奏曰。今日天氣淸朗。展謁禮成。親勞玉趾。至登主峰。有此周審之擧。此實出於羹墻之聖慕。臣等不勝欽頌之至。至於山勢龍形。雖以臣等愚見言之。眞太平萬世之地也。尤不任歡幸之忱矣。予降至岡麓下。乃乘輿進發。又駐蹕於樹陰下。命諸臣入侍。命祐源呼寫御製七言絕句一首。仍令諸臣賡進。諸臣拜手敬玩。以次賡進訖。予乘輿從 園寢後麓。還入齋室。敎曰。都承旨馳詣 元陵奉審。局內諸 陵。一體奉審以來。又敎曰。 兩廟司各賜弓矢一部。守僕各木二疋。依例施賞。又敎曰。禮房承旨與 園官入侍。又敎曰。自園所洞口。至興仁之門外。捧上言。具戎服乘馬以出。至安樂峴。命設幕次於路傍。下馬入幕次。命時原任大臣入侍。予曰。今日周審。果爲拜峰山補土之役。而仍登主峰矣。雖以凡眼言之。左右環拱。龍勢綿遠。可謂天作之地。殊甚萬幸。仍謂判府事徐命善曰。今日處義。卿何過引至此耶。命善曰。臣之情地。萬萬危蹙。屢承飭諭。而終不敢偃然參班者此也。予曰。誠過矣。卿等亦皆以徐判府今日處義。爲何如耶。存謙等曰。判府事之今日處義。可謂過矣。命善曰。臣之所以隱痛在心者。世安有兄爲逆而弟爲忠之理乎。臣於向者筵席。奏以自廢之義者。誠以此也。予曰。何必如是爲引也。人言之至此。亦以憎卿者多故也。命善曰。緣臣無狀。不早屛退。至使辱及於父兄。在臣私痛。豈無自廢之義乎。旣承曲諒之敎。故今雖參班登對。而私心尤萬萬悶隘矣。予曰。卿言過矣。今日處義。亦過矣。今此路次之召接卿等者。蓋以此處鋪石之役。事係重大。且是巨役。故欲詢問於僉卿而決之故也。年前李廷仁爲本 園參奉時。有請鋪磚石之事矣。追聞其人頗有計慮。今日周審時。訓將亦以此爲言。予意亦然。以目下所見言之。峴路此諸五六年前。漸致頹夷。豈不可悶乎。領敦寧鄭存謙等曰。此處鋪石。似是不可已之事。而至爲重難。必也博詢廣議。然後可以擧行矣。判府事李福源曰。雖以堪與之理言之。無論龍脈之緊歇。有當補土處。有不當補土處。此亦廣問於堪輿精明之人。然後始可決定矣。予曰。卿等之言。果好矣。從近卿等與訓將出來奉審。待諸議歸一後擧行。因賜饌于諸大臣及承史閣臣。敎曰。安樂峴磚石鋪設時。諸大臣與訓將禁將出來看審後擧行。 仍乘馬至東 關王廟。命歷臨。至 廟門外降馬。入 廟行再拜禮訖。出 廟門乘馬進發。奉朝賀金致仁柢迎于路左。予曰。切欲召接。而旣着平服。似如何矣。義浩承命出傳。回奏平服之故。惶恐不敢進見云矣。予曰。然則以方有通編相議事。還宮後從當引見之意傳諭。義浩又承命出傳。至 景慕宮前路降馬。仍命禮房承旨奉審以來。至館橋降馬。命儒生製述試券。待還宮卽爲捧入。由弘化門。貳極門還內。
정조 9년 · 목
予命入館儒應製試券。親考訖。以生員李晩祥爲壯元。入格儒生等。賞賜紙筆墨有次。
정조 9년 · 강
飭校書館書册進排之弊。
정조 9년 · 목
待敎李崑秀啓言。臣以兼任校書館事。有所仰奏矣。本館物力。近益凋殘。而以書籍衙門。大小科試一應書册。專當進排。如經史等册子。則遺儲雖不敷。用後還不之故。足可以分排責立。而至於千字則一經塡表。輒致傷汚。伊後科場。又復以新件待令。館儲竭於刊印。館吏疲於督促。雖屬細費。積小成大。當此蘇瘼之日。不可無變通之擧。此後除非親臨科試外。式年增廣別試及庭試初試。則自主掌官擧行。節製及儒生製述等科。自成均館擔當進排。則旣有省費之效。亦出共濟之義。四館所旣掌科試。以此意出擧條。請令本館稟處。從之。敎以。雖値親臨科試時。入門數如未滿百數。勿爲進排。
정조 9년 · 강
命漢城府上言回啓。次堂擧行。
정조 9년 · 목
該府啓言。上言今日內回啓事。命下矣。判尹纔已許遞。次堂例不得擧行云。何以爲之。敎以。令次堂擧行。
정조 9년 · 강
命嶺南雨澤。詳細狀聞。
정조 9년 · 목
因慶尙監司鄭昌順雨澤狀啓。敎以。十一日之雨。昌寧。河東等二十三邑。果皆均洽與否。詳細狀聞事回諭。
정조 9년 · 목
敎曰。因嶺人金㙆入擬事思之。每欲提飭而未果。李鼎德聞是先正後孫云。而堂后假官。一番擬望之後。皆不擧論。至於春坊說書。亦其當窠。亦不通擬。此後申飭銓曹。着實收用。
정조 9년 · 강
命校理林道浩。卽爲牌招。
정조 9년 · 목
政院以道浩旣在闕中。不爲肅謝。直爲出去。請推考。允之。敎以。似此情勢。皆欲自劃。以是許多玉堂。無故行公者絕少。至於此玉堂事。處義尤無所據。卽爲牌招。追省記入直。
정조 9년 · 강
陵寢修改年條。命詳考。
정조 9년 · 목
因　獻陵　宣陵修改草記。敎以。 陵寢修改役處。不能十分致愼。修改未幾。又請修改。至有今番兩陵役處。當初監役官員等。纔因赦令。乍囚旋放。後視若尋常。年前定式之意。果安在哉。此後 陵廟執頉處。本曹回啓時。修改年條。必皆詳考。俾無泛忽之弊。如是下敎。循襲若前。本曹堂上難免重勘。以此知悉。惕念擧行。
정조 9년 · 강
禮曹以 永祐園後麓補土吉日推擇啓。
정조 9년 · 목
該曹啓言。補土吉日今四月二十二日卯時爲吉云。以此日時擧行。而取考謄錄。則當日曉頭。先行告由祭矣。今番則何以爲之。敎以。以此日定行。 祭文當親撰矣。
정조 9년 · 강
判敦寧金鍾秀陳疏辭職。仍請收還賞典。賜批。
정조 9년 · 목
疏略曰。伏以臣過江拜章。恭俟嚴譴。及奉聖批。許臣俟間上來。而敦府除旨。經筵春秋籌司之命。又於一旬之內。後先有隕。每一聞命。感淚先零。恩命稠疊。而變動無路。從縣道猥控情實。亟免臣本兼諸任。千萬至祝。臣之不敢冒受恩賞。竊附咫尺之守。披露肝血之懇矣。特以有關朝廷事面之故。未準所請。則臣於此請有以仰復焉。戊申之亂。賊兵陷列郡。逼近畿。至煩王師出征。則其事面之重大。此今日何如也。故相臣崔奎瑞得聞鄕隣傳言。疾馳上京。首先發告。則以朝廷事面言之。其所褒忠賞功。合居出征諸臣之右。而因奎瑞力辭。遂不錄勳。八方之人。至今讚頌 先朝聖德。而稱奎瑞之賢。今臣之邂逅發告之人。而語次提達。元無寸勞可言。惟願收還田民賜給之命焉。批以。故相則辭勳之故。 先朝特加曲諒。今此所施於卿者。卽不過賞典。何必過辭乎。卿於本兼諸任。若是力辭。又豈不萬萬乖當乎。卿其勿辭領受。俟親病少間。上來肅命。
정조 9년 · 강
判府事具善復疏辭賞典。賜批。
정조 9년 · 목
疏略曰。卽伏見傳敎下者。至以一等例。折給田民。繼以恩敎鄭重。賜牌儼降。設使臣眞有可記之勞。不敢隨衆而濫受。亟令攸司收還成命。不勝大願。批以。錄勳與賞典逈異。勳可辭。賞未必不受。所辭不允。
정조 9년 · 강
兵曹參知趙興鎭以母病陳疏乞遞。批許救護。
정조 9년 · 강
有政。吏曹判書李命植。參判李敬養進。
정조 9년 · 목
以朴師崙爲大司諫。李遇濟爲持平。趙弘鎭爲應敎。李殷模爲副修撰。沈有鎭爲戶曹參判。徐有寧爲判尹。申大升爲右尹。魚錫定爲同義禁。林道浩爲校理。朴宗祿爲 永禧殿參奉。初仕也。
정조 9년 · 강
召見平安監司鄭一祥。洪忠監司李得臣于誠正閣。
정조 9년 · 목
予曰。西關素稱財帛都會。今以卿爲西伯。以卿廉白。不失家聲故耳。夫威生於廉。一路彈壓。不必加勉矣。今番遠離。有何所懷乎。一祥曰。無所懷矣。予謂得臣曰。錦伯七年之內。遞易十一云。可知其難治矣。湖右素稱士夫之鄕。而近年以來。事變層生。人心靡定。一邊鎭安。一邊撫摩。隨處盡心。予所企望矣。
정조 9년 · 강
命香室守僕。一體施賞。
정조 9년 · 목
敎曰。今聞禮房承旨言。昨日守僕等施賞。香室守僕獨漏云。依例一體施賞事分付。
정조 9년 · 강
遞兵曹參議趙興鎭。同義禁金尙集。
정조 9년 · 목
敎曰。騎省番次苟簡。受由堂上許遞。參判金尙集兼帶金吾之任。亦爲許遞。
정조 9년 · 강
遞判尹鄭尙淳。右尹趙宗鉉。
정조 9년 · 목
敎曰。詞訟劇地。堂上不可不備員。判尹時帶將任。見亦有實病。亞尹呈辭入啓。判尹鄭尙淳。右尹趙宗鉉竝許遞。
정조 9년 · 강
勉副藥房都提擧徐命善。
정조 9년 · 목
敎曰。昨以參班事。三遣史官。三遣承宣。及其登筵也。猶且若口力辭。處義極甚過中。然以必欲一遞筵懇。若是其切至。俾許暫卸。此亦體諒。徐判府兼帶藥房都提擧之任。今姑勉副。
정조 9년 · 목
敎曰。向日小次之後。賓廳尙不得用之。日前次對。來會廚院云。其時該房之不卽警咳。大是不察。當該承旨推考。
정조 9년 · 강
召見承旨趙尙鎭于誠正閣。
정조 9년 · 목
予曰。擇日官待令乎。尙鎭曰。待令矣。命召入。孝建與日官池日彬偕入。予曰。昨日禮曹草記涓日。果是吉日否。日彬曰。此日果爲大吉矣。予曰。汝其擇日乎。日彬曰。入直官所擇。而臣亦涓擇則果爲洽好矣。予曰。莫重擇日。只憑入直官一人之言而決定。豈是愼重之道也。
정조 9년 · 강
命修改等擇日。禮曹長堂。招致日官。面議推擇。
정조 9년 · 목
敎曰。禮曹擇日。每有疏忽之事。只憑入直官員依樣。假令以此之故。莫重處修改。亦未免循襲。雖以今日草記言之。 永祐園補土役處擇日。不問於術業精明之人。招致入直官員爲之云。該曹事疏忽甚矣。所擇日子。適果合用。雖令依草記定行。其在重事體之道。不可無飭。當該禮曹堂上。該監提調。竝遞差。入直官員之初不致意廣詢。輕先書納。亦甚痛駭。令攸司科治。此後以修改等事擇日。禮曹長堂。招致日官中術業精明人。面議推擇後草記事。定式施行。
정조 9년 · 강
命遺棄兒收養。行會諸道。
정조 9년 · 목
因洪忠監司遺棄兒收養事狀啓。敎曰。啓下賑恤廳。近來遺棄兒收養諸道狀本。漸至稀闊。若此則申令未幾。將至廢却。事之無實。孰甚於此。更以此意自本廳措辭。行會諸道。俾有終始之效。京中五部。一體嚴飭。
정조 9년 · 강
命西齋色掌李秉源停擧。
정조 9년 · 목
成均館啓言。今此殿講時。西齋色掌李秉源落點之後。稱以在外。屢度催促。終不入來。事體所在。極爲未安。依定式請限三年停擧。允之。
정조 9년 · 강
備局以徐麟煥等上言覆啓。
정조 9년 · 목
備邊司啓言。鍮器匠人徐麟煥上言內。鑄錢之役。不給軍卒。渠自復舊擔當云。而有從長決給之命矣。鍮器匠之以鑄錢事呈訴本司。殆至四五次。故每以臨時査決之意題給矣。在前鑄錢時。以此輩使役者。果如其言。則癸未鑄錢之役。何故移給於軍卒。以招奪此與彼之冤乎。如至鑄錢。則鍮匠與軍卒間。擇其可合者使役。今不可預先許施。姑待鑄錢時決處。而旣非四件內事。則其冒濫之罪極矣。不可不治。狀頭徐麟煥。請令攸司依律照處。允之。○又啓言。南部居民咸興孫上言內。渠相畵員道弘。效勞於戊辰 御眞模寫時。而其時同參之人。擧蒙除職之恩。至於錄其子。而道弘獨漏於錄用。旣死之後。其子厚喆。又不能同被。故癸卯有所仰煩天聽。至有軍門付料收用之敎。尙未收用。其父厚喆得霑付祿。俾免饑死云。而有詳考可據之例。如非無據。論理草記之命矣。咸興孫盛陳其祖道弘之有勞。乞蒙其父厚喆之霑祿。再昨年與昨年間。連爲呼籲。每下自軍門收用之判付。而于今經歲。終不收用。致有此更籲之擧。成命奉行之稽忽。責在軍門。更加另飭。隨其相當。窠請使之卽爲付料。敎以。名以承傳。則尙不收用。揆以道理。萬萬未安。況其所蒙恩典。所重何如。尤何敢如是推諉玩愒。更加嚴飭。斯速收用。○又啓言。金海蘆田居民金德仁上言內。本府蘆田。庚寅年自義烈宮執卜時。每結十兩式勒捧。海隅殘民。不能支保。丁酉因民人等上言。依海西蘆田。每結二兩三錢式。永爲定式。而無他侵徵矣。庚子稱以義烈宮稅錢。又稱三手糧結錢。其所濫徵。又復如前。故問于本宮。呈訴於戶曹均廳。則皆以爲元無是事。庚子以後所納千餘兩。未知歸於何處乎。一依丁酉判下定式。以除衆民之痼弊云。而有卿旣經道伯。詳査仍具意見草記之命矣。問于地部與義烈宮。則蘆田收稅。每結以三兩五錢捧納。而二兩三錢。依懇田田稅例。納于地部。一兩二錢。以土稅納于義烈宮云。取考海西收稅案。則以仍蘆陳田載錄。蘆利雖厚。旣曰陳田。則決不可與時起混同作夫。徵出三手糧。上言中只擧地部所納二兩三錢條。至於宮納則不爲擧論。或以宮納條。誤認爲三手糧與結錢。而有此呼籲乎。分付道臣。詳加探査。如有毫末加徵之弊。則該邑吏輩橫斂之罪。嚴刑照律。毋或加濫。而此是四件外事。不可無罪。金德仁請令攸司依律照處。允之。○又啓言。卽見西部民人金麗澤上言。則以爲。其父錫福前任龜山僉使。壬癸荐凶。賑民債貸。爲數千餘兩。所活殆近千戶。亦爲善運租稅。四次考績。屢經褒題。而俱未蒙賞典。至於壬寅領運時。數多生逋。沙工監色。幾陷大戮。故圖得御廳貿米錢二千兩。俾爲畢納。及其該邑收捧。到京貿納之際。欠縮至於六百餘兩之多。傾財償納。多日囚擊。事勢如此。乾木水生。加給貿米千石。使之竝爲貿納云矣。雖値歉嵗。鎭民之付賑。其數甚少。蓋鎭戶不多故也。毋論多寡。如無自備。則鎭將之褒賞。非所可論。若其請褒之民訴。則每患虛實之相蒙。有難憑信。今過數年之後。欲爲籍口之資。敢生希覬之意者。已極無嚴。至於漕穀領運時事。則逋縮之數。雖徵於沙格監色。不善領來之罪。當歸於僉使。故伊時麗澤之父錫福。㥘於被罪。御廳貿米錢。多數受出。以爲彌縫之道。而壬寅夏間。京江米價。爲六兩五錢。從時價貿納事。在臣時俊待罪嶺營時。一依僉使之所分排受標之數。徵出沙格等處。還給僉使。更有何怨尤之端。而敢以加給貿米千石等說。冒煩天聽。不可以爲父呼冤。有所參恕。上言勿施。麗澤之罪狀。請令攸司科治。允之。○又啓言。帽子廛市民等上言內。無稅帽子二百隻。旣蒙劃給之天恩。而有論理草記之命矣。近年以來。廛樣之蕭瑟。衆民之失業。誠爲矜憐。年前無稅帽二百隻之特爲許貿。已是格外之恩澤。而第以渠輩竿頭之勢。無路辦出其價本者。誠如其言。均廳之貸事目切嚴。三營之蓄軍需甚重。不可輕議。上言內辭意。今姑寘之。係是四件外事。狀頭令攸司請照處。敎以。原上言勿施。○又啓言。慶州寺奴崔夢臣上言內。寺奴減貢後。一口所納。合爲三兩一錢。殆近二疋之役。婢貢永減後。亦捧四錢二分。實無減給之效。又有身死頉案情錢。收捧三兩云。而有行會本道。使之決給。諸道或有如此之例乎。此則卿其量宜。如果可矯。論理草記。否則寘之之命矣。寺婢當年役價與作木。多則爲四錢餘。少則爲三錢餘者。自古有之。而元貢則雖減。作役則仍寘。實有所商量而然。蓋其公賤之耗殖。專在婢口之多寡。若於婢口。全不徵斂。則以婢爲各。漸無係屬作役之不爲革罷。槪由於此。八路相同。已成法例。今不可遽議。若其奴貢之爲三兩一錢。物故情債之爲三兩云者。果如其言。則烏得無稱冤乎。貢錢所納。不過二兩二三錢。頉案情債。亦不過一兩者。邑邑皆然。今此慶州之獨爲過斂。決是寺奴頭目與該色輩。奸美創規之致。分付道臣嚴禁。一從他邑已例之地。而旣非四件內事。則冒濫之罪。不可不治。狀頭崔夢臣。請令攸司依律照處。敎以。分付該道。嚴査決給。誠有此弊。將使減匹之聖德。未免閼而不行。是豈泛然看過。竝以此意。措辭行會。
정조 9년 · 강
各該司以擊錚人等原情及上言覆啓。
정조 9년 · 목
刑曹啓言。楊州居幼學金信潮擊錚於衛外。故取考其原情。則其父天欽。以討逆疏未參之故。因得護逆之名。島配未久。特命移陸。移陸未幾。又施廣蕩之典而蒙宥踰年。尙未放還。更加曲察其父罪狀之出於無情。特賜處分云矣。其父天欽。以居齋儒生。當凶逆請討之時。稱以家訓。肆然規避。護逆之罪。在所難免。南土薄竄。已是寬典。則乃敢縱子呼籲。尤涉痛駭。原情勿施。信潮猥越之罪。請考律嚴勘。敎以。渠之所訴。無或可怪。況昨秋赦令。至今不卽頒布。依初下敎放送。○又啓言。西部龍山居閑良宋在安原情以爲。渠與兄在賢在淵三兄弟。己亥年。受出總廳貿米錢三千五百兩。下去興德貿米。到沃溝大洋。猝遇狂風。船隻破碎。沙格二名渰死。故渠之三兄弟爲逋欠罪囚。老母不忍見渠等囚擊被棍之狀。再昨年成病身死。兄在賢同年十二月。始得蒙放。病篤身死。仲兄在淵不堪間五日棍督。亦爲身死。乞依該廳他逋欠例。渠身及渠兄之子。定屬軍伍。以其料布次次捧上云矣。願屬軍伍。雖出圖生之計。旣非四件。難逭猥越之罪。原情勿施。請考律勘處。允之。○又啓言。肅川幼學金國柱原情以爲。丁酉年渠父敬鐸勅需都監時。府使李杞齡爲繡衣罷黜。被拿上京。其子燁勅需錢九百八十八兩勒用。後以補民筒米一百四十石充報云。而新官到任反庫。則九百八十八兩果爲逋欠。一年利條竝一千一百四十四兩。沒數徵捧後。仍爲刑配。故卽爲上京。以此告悶。則燁托以今年明年。終不還報。上年八月。擊錚呼籲。而傳敎內。令該道査實準捧。事下該曹。査實本道。則其所貸用。明白無疑。渠父之自當備納。亦甚分明。而尙不備給云矣。上年八月。至有査實準捧之命。而該道査報。終欠別白。本曹處決。有難指一。更令道臣區別徵出之地。而金國柱再次瀆撓之罪。請考律嚴勘。敎以。嚴飭該道。使卽決給。俾無更訴之弊。○又啓言。洪州居良人崔重泰等原情以爲。渠等之以崔爲姓者。世居于本邑城山里。今爲三百餘年。一草一木。莫非崔哥之所種。室屋接連。頓無他人入葬之事矣。去辛丑。同里居尹善相恃其豪强。偸葬其父母於村後十六步之內。故渠等齊訴本官。未得公正。又呈巡營。每題公決。荏苒推托。今至五年。終不掘移。卽令督掘。無失世傳之基云矣。雖是切已之事。旣非四件之內。則肆然鳴金。極爲無嚴。狀頭勘罪。人家百步之內。他人不得入葬。昭載法文。令本道詳査。請依法典決處後狀聞。允之。○又啓言。長淵居幼學姜載坤原情以爲。渠等世傳田畓三十餘結。自雍正甲辰。數百餘戶買得耕食矣。豐川人李殷佐。去癸巳年。謂以逆坦漏落土地。誣告勳府。發關將欲追籍。則營本邑取考文蹟。決給民人後。殷佐嚴刑定配矣。殷佐含毒轉深。年年陳告於各處。十年之間。五訟五捷矣。壬寅冬。更爲陳告於勳府。行關營邑。自本縣定監色。與勳府差人。勒令打量。施威收稅。亟令地部取考勳府收稅文記及渠等五度文案。覈出追籍之可否。導掌輩浚膏之弊。一切防禁云矣。本訟之五捷。雖未詳其曲直。而導掌輩侵漁之事。鄕曲愚氓之失業稱冤。不是異事。而外有營邑內有地部。則以四件外事。肆然鳴金。猥越之罪。考律嚴勘。本事係是民隱。令本道請詳査稟處。允之。○又啓言。擊錚人朴召史。依 先朝受敎。爲先放送。所供請上裁。敎以。此獄屢經行査。而僉議尙未歸一。無以究竟。所訴不可謂之理外。更令新道伯出意見除尋常各別詳査。論理狀聞後稟處。○又啓言。擊錚人安興喆原情。所供請上裁。敎以。事係人命。不可尋常看過。卽令道伯嚴覈狀聞。大抵本事曲直。所訴之虛實姑舍是。徐有和本來輕着。此等事。亦或無怪。待査啓來到。自本曹論理議處。○又啓言。林世云擊錚原情。獄情亦難遙度。分付道臣。躬執詳査。啓聞後請稟處。敎以。從速詳査狀聞事分付。○又啓言。申浩權上言內辭緣。疑眩瀆擾。殊涉無嚴。勿施。其冒濫之罪。不可以爲父冤。有所曲恕。請自臣曹勘處。敎以。昨年審理。詳閱文案。到今別無更査之端。而人命至重。人見不同。更令時道伯就原文案。別出意見。論理狀聞後稟處。○兵曹啓言。西部人里契居民趙廷鎭等上言內。前年發賣。饑民本錢難備。則同部居張漢輔擔當防給。褒賞之意。昨年有所呼籲矣。調用之典乃止前任。又作窠於三月。亟降重賞云。而有詳査論理草記之命矣。張漢輔以私賑之功。收用於景福宮衛將。昨年四月草記批旨。除職所以酬勞。才除旋遞。殆近無實。此後以賑事承傳。如非特敎作窠。限瓜滿勿遞事。捧承傳矣。今年二月。有瓜近空闕衛將作窠。前五衛將金世徵擬入之命。故張漢輔之瓜期雖未滿。朔數最久。作闕下批。而今觀上言措辭。則隱然有薄衛將之意。揆以事面。極涉猥越。且是四件外事。上言勿施。狀頭請令攸司照處。允之。○又啓言。龍旗奉持徐復行等上言以爲。渠輩旣係閑丁。亦免他役。付料陞遷事。有難輕易剏始。上言內辭緣寘之。頭目人請令攸司勘處。敎以。無料隨行。獨有此役一歧。渠輩之稱冤。固無怪矣。旣念似此實情。年來許赴瑞蔥臺試藝。到今更此齊籲。猥越甚矣。然不足深責。原上言但令勿施。
정조 9년 · 강
命載寧梁道厦孝行。分付道臣。採探狀聞。
정조 9년 · 목
禮曹啓言。載寧進士梁道厦孝行篤至。特許給復。似合事宜。係干恩典。請上載。敎以。其父有行誼。至蒙除職之承傳。其子孝行。又如許云爾。則此等之人。自朝家收用。固無不可。況有多士齊籲。以此意分付道臣。使之採探實蹟狀聞。
정조 9년 · 강
賑恤廳以石命喆等上言覆啓。
정조 9년 · 목
該廳啓言。定州幼學石命喆上言內。渠等傳來田土二百餘石落。賑廳打量。故本牧論報。一百四十石落。出給民人。六十石落。謂以還換浦畓之買得於金乃永者。不爲許給。所謂還換浦畓。載錄於安州田。案。金乃永乃是安州人。而賣於賑廳之說。亦爲納供於行査之時。則定州之地。自然脫空。決是民畓。一丈文記。疊取兩邑。實爲冤痛。賑廳所在前後文蹟及本道營門安州文案。一一推來。査實出給云。而有各別詳査。自該廳草記之命矣。辛丑年間。自本廳買得田土於安定兩邑。築筒作畓。而伊後定州畓。爲江水噬落。仍以永棄矣。庚子因陳告人所言。廳屯畓二百餘石落。定別將打量査實。則或作民畓。或作官筒。故竝爲推尋。而本州民人金起西趙有文等。謂以民畓。來訴本廳。故官筒六十石落。有買得之文券。不爲出給。其餘六十石落。則旣無官上文券。故以寧失之義。竝與收稅而還爲出給。則在渠輩。可謂大得。而徒生谿壑之慾。至以官筒六十石落。或稱自己之物。或稱他民之畓。屢度呼訴。設若果是民土。自本牧收稅六十年之間。何無半辭呼冤之擧。而及爲本廳之屯。然後始乃售推尋之計。惟此一款。可謂落訟之斷案。安州田案載錄云者。昨春之該牧所報。乃是本廳近百年收稅之畓。而使之打量修報者。不過年年應行之例。初非別處査得者。則渠輩藉此爲口實。忽稱以換浦畓者。尤爲無據。今春以此事擊錚。故臣時後待罪秋曹時。狀頭人覆啓刑配。而又有冒濫之擧。令攸司各別究覈。請嚴刑遠配。敎曰。民習無嚴莫甚。一邊刑配。一邊呼籲。似此頑民。不可無懲勵之擧。依草記。京鄕間作俑人査出。各別痛繩之意。申飭刑曹。因此有下敎者。大抵屯田之弊。可勝言哉。軍門之設屯。猶可說也。均賑諸廳之每欲冒點。何所據。朝家所以深惡而切慨者在此。此不過偏聽奸細之囑。空費許多經用。事之無謂。孰甚於此。宮房折受。亦如屯田。所謂量外田土。無非六里靑山。無論此訟他訟。凡係土地爭訟。在所當禁。若論折奸萠之道。無出於先治陳告之爲可。大抵四分一賞給之規。特因一時之權宜。永作不刊之鐵案。是豈非沒着落之擧乎。一自壬辰以後。量案在在渾淆。不得不剏此折受之法。許其陳告之路。而折受則付之營衙宮房。自望定給。陳告人亦施賞典。到今地無加闢。奸愈日滋。無中生有。幻虛爲眞。如是之際。民邑之受困。蓋可推知。且今大典通編。行將印頒。及今宜有定制。繼自以往。四一賞。永爲革罷。若以有主民土。流來官田來告。者嚴刑。限己身。卽其地定配。勿揀尋常赦典似好。卿等與度支長相議。仍又就議大臣。後日次次對時。指一稟處。○又啓言。景慕宮宮底居民金大輝等上言云云。宮底居民異於編戶。所當副其所願。俾盡奠接之方。而第伏念貢契設寘。事體不輕。所謂藥丸契。丙寅年都下民人上言設始。貢物付之賑廳。旋因立廛人之紛爭。翌年卽爲革罷。大抵各鎭堡藥丸貿用。無論鎭吏之出付。邊將之措備。旣自設鎭之初。一委該鎭。從便拮据。便成規例。非今斯今。到今不問便否。遽然復設。使許多殘鎭。反貽輸納之弊。尤涉重大。且以木捧上。作米作錢。上下之際。無所妨礙。難保必無。發關於各道。詳問便否狀聞後。請更爲稟處。敎以。藥丸作契之有例無例姑舍是。只以外面事理言之。列鎭兵器。付之列鎭。使各著意措寘。惟其精鹿虛實。但當考察而賞罰之。至若推來京司。換作京貢。誠未知爲穩。今雖遍問各道。大體意見。不必外此。此一款寘之。 宮底居民中十戶。向有別般區處之擧。則又復呼籲。誠爲無嚴。令本 宮提調査問。後日登對時以奏。外此越邊民舍之尙不修葺。所見不但可悶。民習亦甚可駭。此亦提調與訓將及其時監董諸臣相議。另究方便之策。從速稟處之意。一體分付。
정조 9년 · 강
命上言人徐麟煥。擊錚人姜載坤。嚴治放送。
정조 9년 · 목
刑曹啓言。猥濫上言徐麟煥。杖一百徒三年。請依此律勘處。敎曰。編配夥然可悶。自本曹嚴治放送。又啓言。猥濫擊錚人姜載坤。杖一百徒三年。寧越府定配。決杖押送之意敢啓。敎曰。編配則容或可恕。自本曹嚴治放送。
정조 9년 · 목
敎曰。初以依回啓施行判下。而俄筵承書之後。混以議處書下。此回啓寘之。以依回啓爲之事分付。
정조 9년 · 강
左右捕廳以福賊錢貨按査啓。
정조 9년 · 목
該廳啓言。依下敎福賊錢貨分受各人等。一一更査。則與前招小無異同。而當初究覈時。福榮奴傔皆以爲福榮貨。都在李賓寅家云。査問則李賓寅以爲。渠所捧授。合爲二萬六千九十兩。銀四百兩。已盡推去無餘云。故取考文記。自戊戌至癸卯推去之數。爲一萬九千九十五兩。銀爲四百兩。無手標不可考之數。爲七千兩。故一從文記。已捧寘左廳。福榮傔人李景容所供內。一千三百三十兩。李宗翰爲名人捧受云。故招問則曾已推去云。而亦無手標。故一體捧寘。五百兩。衡賊之子國城。買去譯官鄭德亨燕行之代云。故亦爲捧寘。一百五十兩。前縣令洪樂淵貸用云。故捧寘。合錢八千九百八十兩。而李賓寅四千兩及李宗翰一千三百三十兩。皆已推去。更無餘數之意稱冤。鄭德亨以燕行買賣。有異私貸稱冤。而臣等初旣不審。今始條陳。不勝惶恐。敎曰。文跡不分明條。不可勒徵。此一款勿論。其餘錢貨不必移送勳府。向來鞫獄。禁府吏隸。多有勞苦。優數分給。本廳所屬則今番出使諸道時。許多作弊之端。罪不容貸。至今勿問。大是失刑。蓋慮行査之際。反致繹騷故也。今番則姑且委之卿等査處。而在京校卒。則與府屬不可異同。亦爲量宜分給。掖隸等。亦因昨年前例。有上言之事。已令許施。此亦參量磨鍊分給後。形止草記。又啓言。所捧錢三千一百五十兩內。差備別監等五百兩。待令別監等四百兩。武藝別監等五百兩。禁府律官十兩。書吏等二百兩。羅將等六百兩。左廳在京校卒等四百七十兩。右廳在京校卒等四百七十兩分給。
정조 9년 · 강
遣承旨。詣 永祐園役處。看審。
정조 9년 · 목
敎曰。禮房承旨馳詣 永祐園役處。看審以來。
정조 9년 · 강
命刑曹堂上呈辭。切勿捧入。
정조 9년 · 목
因刑曹參議李兢淵初度呈辭。敎以。詞訟之職。必欲使之久任。歷數年內呈遞者絕罕。近日承宣之望。亦不點下。意在責成。豈可無端呈告。捧納承旨推考。此後刑曹堂上呈辭。除非衆所共知情勢外。切勿捧入。
정조 9년 · 강
遞藥房提調徐有隣。
정조 9년 · 목
敎曰。藥房提調徐有隣許遞。其代今日政差出。
정조 9년 · 강
以李文源爲禮曹參判。
정조 9년 · 목
敎曰。禮曹參判前望單子入之。待下批牌招察任。
정조 9년 · 강
以李鼎運爲校理。尹㬦爲副校理。李顯靖爲修撰。前望也。
정조 9년 · 강
命禁火機械庫舍及局廳修補。待秋成擧行。
정조 9년 · 목
戶曹啓言。禁火機械庫舍及局出身廳修補吉日。今月二十二日卯時俱吉云。請以此日時擧行。敎以。待秋成後。卽爲擧行。
정조 9년 · 강
命成庸★(亻+寅)加資。
정조 9년 · 목
刑曹啓言。尙州居幼學成丙烈上言。渠祖前同知庸★(亻+寅)。今年九十三歲矣。士庶年九十及朝官年八十者。明有加資之典。依他例得蒙加資之典云。而成庸★(亻+寅)連以壽職至正憲。至於九十歲以上人。士庶則許其子孫呼籲。施以加資之典。載在法典。而朝官則曾經侍從承旨閫帥外。元無復爲加資之事。事雖稀異。旣是通行施例之外。請寘之。敎以。加資旣在法典。況年近百歲。前例多少。不必拘礙。特爲加資。今日政。官敎安寶成給。
정조 9년 · 강
命明日次對。進定於今日。
정조 9년 · 목
敎曰。 永祐園補土役處。大臣今日聞已進去奉審云。入來後入侍。明日卽次對日次。大臣今當造朝。次對進定於今日。
정조 9년 · 강
命前望存拔謬例問啓。
정조 9년 · 목
敎曰。凡前望點不之時。前單張數夥多。難以便閱。自年前定式。名入前單人。使之總書一單以入矣。向於三司前望。或有存拔者。伊時別下飭敎。無或如前。近觀承旨前望。明知其曾經。而姓名不載。此果自銓曹。又復存拔而然乎。然則前此申飭之義。果安在哉。外任及罷削遭故人員。皆錄於總書之前單。而拈出某某人。無端拔去。殊無意義。謬例之創自何時。問于該曹以啓。
정조 9년 · 강
命本閣日次奉審。後日爲之。
정조 9년 · 목
因日次奉審啓稟。有是命。
정조 9년 · 목
予命奉審承旨入侍。李文源進伏。予曰。卿等復命之行。俄命差晩造朝矣。何以早還耶。領敦寧鄭存謙等曰。臣等將欲復命之際。伏聞次對進定之敎。卽爲趨造矣。予曰。 園所補土役處。果皆奉審。而拜峯亦爲登諗耶。地師則誰某進去乎。存謙等曰。地師則李命球。鄭道弘等進去矣。臣等初由 園所垓子外。轉登拜峰山奉審後。仍詣安樂峴看審矣。予曰。地師之所議則云何。而卿等所見。亦皆以補築爲宜乎。存謙等曰。諸地師之意。不謀詢同。皆云尙今不補。亦云晩矣。而磚石鋪設。正爲得宜云矣。且 本園局內龍虎主案。今始詳細奉審。則野中結局。體勢翕聚。眞是天作之地矣。拜峰山則不過因地形。略加補土。安樂峴則不但地師之言然。旣是正脈。則鋪以磚石。俾免汰落之患。實爲急務矣。予曰。訓將進前詳秦。具善復曰。諸大臣旣以鋪石陳奏。臣則自初仰達者。而地師亦無他意。則從速擧行。似好矣。予曰。新峴鋪石。鶯峯補土。旣有可據之例。今亦依此爲之。而事係重大。諸大臣各陳意見。存謙曰。只鋪磚石。而別無土脈穿鑿之端。則斯速擧行。爲宜矣。判府事徐命善曰。臣與領敦寧所奏。別無異同。鋪石之際。不必加以浮土矣。判府事李徽之曰。鋪石則不可已之事。而事役浩繁。恐不必張大爲之。加土則尤爲不緊矣。左議政洪樂性曰。臣與諸大臣爛漫相議。而安樂峴旣是正脈。今若加土添補。則恐或如何。然只鋪磚石。俾免汰落則似好矣。判府事李福源曰。磚石鋪設。因其地形而已。則正岡土脈。依舊自在。恐無如何之端矣。熤曰。先滌水道。次鋪磚石。則旣不犯地脈。且有鞏固之理矣。予曰。卿等之言。旣無異同。當下敎矣。予曰。再昨旣經陪班。今日又多勞碌。而明日卽次對日次。爲念卿等之疲憊。進定次對於今日矣。存謙等曰。奉審之役。不過半日。何敢言勞。而復命且晩。尤無勞憊矣。予曰。拜峰補玉及安樂峴鋪石。旣有成命。所入物力及石材。不可不預先措劃。大臣兵判及三營將臣進前以奏。樂性曰。鋪石之役。當入三萬金云。而見今京營所儲。每患苟艱。聞關西三賑穀條。稍有容手之道。以此分數取用。似好矣。予曰。兵曹及都監遺在。則別無可問。而禁御兩營所儲錢財。爲幾許耶。御營大將李柱國曰。御營廳留庫錢。爲十三萬兩。而旣是作銀之代。又爲貿銅之資。則果爲名存而實無矣。禁衛大將徐有大曰。禁營封不動。爲七萬餘兩。而尙有未充之患矣。予曰。禁營事。雖曰稍實。而又復著手。則幾何而不爲蕩竭乎。樂性曰。役處財力。雖已區劃。石材一款。亦宜多聚。而聞江華煤音島。石子甚多。可以浮出。而旣有財力。則浮出船運。別無弊端。雖轉至海西。有石之地。多數轉運。亦無不可矣。予曰。海西則遠矣。得無民弊乎。善復曰。別無貽弊於民人。且海西原有年例來納之石。以此代彼。尤似便好矣。柱國曰。若欲運石於外方。則浮出運來之際。何得無民弊乎。京中近地如蘆原等處。亦有石材矣。予曰。御將旣以民弊爲奏。卿等各奏意見。戶判曾經沁留。進奏江華事狀。戶曹判書趙㻐曰。臣之待罪沁都時。不過數朔。且上京時居多故。未得詳知事狀。而取石遠地。則終恐有弊矣。存謙等曰。江華雖是產石之地。海西又有應納之石。然若欲船運。則爲弊之說。不爲無據矣。判府事金熤日。事係至重。雖有些少民弊。何可因此不爲乎。善復曰。御將所奏。未必爲然。旣得財力。而各營門分授。則勿論近境遠方。從其所見。以爲鳩聚。亦何妨乎。樂性曰。財力區劃之後。此等事乃是節目間事。不必煩達於筵席矣。予曰。然矣。而御將旣謂以民弊。外方則切勿擧論。以爲除弊之地。命善曰。臣之情勢。豈有束帶登筵之望。而藥院勉副。實感曲諒之敎。今日奉審。係是莫重之事。臣果他不暇願。隨衆奏對於詢問。而次對今將設行。決不可仍冒班次矣。予曰。過矣。方有下敎者。姑先就坐。予曰。戶判今雖出肅。而向來處義。終是病處矣。且於兩重臣事。予欲有一諭者矣。金鍾秀則以故相辭免事爲請。訓將則至以不得堪耐爲辭。豈非萬萬過中者乎。此與官職有異。雖無申飭之地。而在卿等道理。亦宜開諭兩重臣。俾爲存國體而重事面之道爲宜矣。卿等各奏所見。存謙曰。受賞者之心。豈無辭遜之意。而屢辭不得請。則又豈可終始固辭乎。命善曰。俄承有下敎者。故臣不敢先退。而俄者秦對。旣係重大。且非廟謨。故臣雖仰達。而今此下詢。亦是廟謨。臣豈可晏然仰對乎。予曰。過矣過矣。樂性曰。徐判府事處義。萬萬過當矣。予謂命善曰。不必然矣。命善曰。臣與領敦寧所奏。別無他見矣。徽之曰。在下之道。雖欲固辭。自上之賞。豈有還收之理乎。福源曰。兩重臣旣承疏批。今則當以分義責之。熤曰。廉隅分義。自有輕重。兩重臣其何可一向過辭乎。予曰。卿等之言如此之後。兩重臣若以此陳章。則自政院切勿捧入。承宣知悉可也。
정조 9년 · 강
命安樂峴定界禁養。
정조 9년 · 목
右承旨李文源啓言。再昨日 永祐園動駕時。臣承命奉審案山內外麓。今日又爲承命看審安樂峴役處。則 本園火巢。與 懿陵火巢境界相接。形止不明。莫重樹木護養之際。至有互相推諉之弊。臣之愚見則以安樂峴大路爲界。路北屬之 懿陵。路南屬之 本園。守護等節。各自專心。俾無如前之弊。實合事宣。請下詢大臣處之。予詢大臣。左議政洪樂性曰。承旨所奏誠然。依此定界。以爲守護之道。似好矣。敎以。以安樂峴南北路。定爲限界。 本園 本陵分掌禁養。
정조 9년 · 강
命拜峰始役。以八月旬前後推擇。
정조 9년 · 목
敎曰。奉審後僉意純同。拜峰役所。依初擇日始役。禮曹堂上一員進去。眼同監董。安樂峴磚石鋪設處。地師之言。與大臣諸臣意同然云。亦當鱗次始役。而石材預先鳩聚。待整頓後。日子以八月旬前後推擇事分付。
정조 9년 · 강
命安樂峴役事容入財力。以三賑穀作錢取用。
정조 9년 · 목
左議政洪樂性啓言。安樂峴磚石鋪設事。旣以八月涓吉始役事。命下矣。役處浩大。容入財力。不可不預先經紀。故俄與諸大臣及訓將商量。則殆近三萬兩云。事當內以京營門錢貨。外以關西三賑穀中限三萬兩拮据。而京營門則不無難便之端。三賑穀中。以折米一萬石。劃出作錢。以爲取用之地。本穀元數。亦不可不充補。自今年爲始。分留糴糶。則不過三數年。足報萬石之數。如是充數之後。依前勿爲糴糶何如。予詢諸大臣。領敦寧鄭存謙曰。財力區劃之方。臣亦與聞。而他無著手處。關西三賑穀。在前無取用之事。時在之數稍裕云。就其中限萬石。折米需用。恐似爲宜矣。判府事徐命善曰。三賑穀。向來有欲取用而未果。今此區劃之道。最似便當。而前頭限年糶糴。充報元數。亦好矣。判府事李徽之曰。數萬兩財力。今難自京拮据。三賑穀在前雖無取用之事。當此莫重役處。區劃需用。自今年糶糴。充報元數。似好矣。判府事李福源曰。俄聞諸議。數說之中。三賑爲最勝。萬石區劃。足以了事。數年分留。亦可充元數矣。判府事金熤曰。京司旣無財力。則取用於外方。事勢固然。且聞三賑穀本非分留之穀。而其數十餘萬石云。今雖取用萬石。餘者爲九萬石矣。分留此九萬石。年年取耗。則不數年爲萬石之穀。可以還充矣。從之。敎以。京營門錢貸劃給一款置之。
정조 9년 · 강
命會寧差需庫柴稿草民役寘之。